
                СПОРАЗУМ О ПРИСТУПАЊУ ПОСРЕДОВАЊУ(МЕДИЈАЦИЈИ)

Доле потписане стране су се споразумеле о покретању поступка медијације ради решења спорног односа, те у смислу чл. 19 Закона о посредовању у решавању спорова (Сл.гл. РС 55-2014) изјављују да разумеју и прихватају следеће:
1. Стране у спорном односу (Стране) улазе у поступак медијације у добој вери и спремне да пруже свој допринос мирном решавању спора.
2. Стране су сагласне да ____________________________из_________________________ поступа као медијатор.
3. Медијатор нема овлашћења да доноси одлуку којом се спор решава. Улога медијатора је да води поступак медијације и помаже Странама у проналажењу прихватљивог решења спора подстицајем конструктивне комуникације и преговарања. Одговорност за доношење одлуке и постизање Споразума о решавању спора је искључиво на Странама у спорном односу. Ниједна од Страна не може бити приморана  на прихватање решења која јој не одговарају.
4. Медијатор није овлашћен да даје правне савете. Стране су слободне  да ангажују правне заступнике и да се са њима саветују у вези и током поступка медијације, као и да ангажују пуномоћнике из реда адвоката.
5. Медијација је поступак који је затворен за јавност и који је поверљив. Медијатор је обавезан да све податке, предлоге и изјаве у вези са поступком медијације чува као тајну, осим уколико се Стране нису другачије споразумеле. Медијатор не може бити позван као сведок у судском, арбитражном или другом поступку у погледу информација које је сазнао у вези са поступком медијације. Изузетно, медијатор је законом обавезан да, и без сагласности Страна, открије информације које је сазнао у вези са поступком медијације у случају када је то неопходно ради заштите јавног поретка, а посебно ради заштите најбољег интереса детета или ради спречавања наношења штете физичком или психичком интегритету лица, као и онда када је то потребно ради спровођења споразума Страна.
Стране у спорном односу су дужне  да све податке, предлоге и изјаве у вези са поступком медијације чувају као тајну. Стране не могу предлоге, мишљења и ставове, који су су током поступка медијације изнети искључиво ради закључења споразума о решавању спора, користити као доказ у судском, арбитражном или другом поступку.
6. Медијатор је овлашћен да обустави поступак медијације уколико сматра да даље вођење поступка није целисходно. Стране у спору имају право да у било ком тренутку одустану од даљег учешћа у поступку медијације уколико сматрају да нема могућности постизања споразума.
7. У случају постизања споразума о решавању спорног односа, медијатор ће на захтев Страна припремити споразум који су Стране постигле у поступку медијације. Споразум о решавању спора постигнут у поступку медијације представља Уговор који Стране обавезује након што га потпишу.
8. Стране су сагласне да трошкове медијације, укључујући и накнаду трошкова и хонорар медијатора, сносе на једнаке делове. Ово не укључује трошкове заступања Страна у поступку медијације од страна њихових заступника.






____________________________                                   _____________________________
Страна                                                                                       Пуномоћник
____________________________                                   _____________________________
Страна                                                                                       Пуномоћник
____________________________
Медијатор
____________________________
Место и датум

